**ВАЗОРАТИ ТАЪЛИМИ ХАЛҚИ РЕСПУБЛИКАИ ЎЗБЕКИСТОН**

**МАРКАЗИ ТАЪЛИМИ РЕСПУБЛИКА**

**МАҶМЎИ МАВОДҲОИ**

**ИМТИҲОНИ ЗИНАВӢ ВА ТАВСИЯҲОИ МЕТОДӢ**

**АЗ ФАННИ ЗАБОНИ ТОҶИКӢ БАРОИ**

**СИНФИ VII ДАР СОЛИ ХОНИШИ 2017-2018**

**Тошканд 2018**

Тавсияҳои методӣ ва маводҳо барои гузаронидани имтиҳони зинавӣ дар синфи 7-уми мактабҳои таълими умумӣ дар ҷамъомади дуюми ғайринавбатии Шўрои илмию методии Маркази таълими Республика 11-уми апрели соли 2018 барои дар амалиёт истифода бурдан тавсия гардидааст.

Тавсияҳои методӣ ва маводҳо барои гузаронидани имтиҳони зинавӣ дар синфи 7-уми мактабҳои таълими умумиро бо мақсади тиҷорат зиёд намуда, тақсим кардан мумкин нест.

Иттиҳоди методии мактаб ҳақ дорад маводи имтиҳони зинавиро 15% дигаргун намоянд.

**Тартибдиҳанда:**

А. Шукуров – методисти Маркази таълими Республика

**Тақриздиҳанда:**

Ш. Бобоҷонова - омўзгори забон ва адабиёти мактаби рақами 17-и шаҳри Ангрени вилояти Тошканд.

**ЗАБОНИ ТОЧИКӢ БАРОИ СИНФИ VII**

**ХАТТӢ (ДИКТАНТ)**

Дар синфи 7 имтиҳонҳои аз синф ба синф гузаронӣ аз фанни забони тоҷикӣ дар шакли диктант гузаронида мешавад. Аз ҷониби омўзгор 3 варианти матни диктант интихоб ва аз тарафи иттиҳодияи методӣ ва роҳбарияти мактаб тасдиқ карда мешавад. Матнҳои интихобшуда дар алоҳидагӣ ба лифофаҳо гузошта мешавад. Як нафар донишомўз аз байни лифофаҳо якеашро интихоб мекунад. Сарлавҳаи матни интихобшуда дар тахтаи синф навишта мешавад. Матни диктанти интихобшуда аз ҷониби омўзгор як маротиба хонда мешавад.

Ҳаҷми диктант дар синфи 7-ум бояд 120-150 калимаро дар бар гирад.

Барои навиштани диктант 60 дақиқа (як соати астрономӣ) вақт ҷудо карда мешавад.

Калимаҳои мураккаби матн дар тахтаи синф навишта мешавад. Матни диктант аз ҷониби омўзгор (бо усули диктовка) хонда мешавад ва донишомўзон менависанд.

**Диктант дар асоси чунин меъёрҳои баҳогузорӣ санҷида мешавад:**

|  |  |
| --- | --- |
| **Тартиби баҳогузорӣ** | **Хол** |
| Ба диктанти беғалат ва дар сурати мавҷудияти як ғалати саҳли имлоӣ ва китобатӣ | 5 хол |
| Ба диктанте, ки ду ғалати имлоӣ ва ду ғалати китобатӣ, як имлоию се-чор ғалати китобатӣ, ё се ғалати имлоии якхела дошта бошад | 4 хол |
| Ба диктанте, ки чор ғалати имлоию чор ғалати китобатӣ, се имлоию панҷ китобатӣ ё ҳафт ғалати китобатӣ дошта бошад | 3 хол |
| Ба диктанте, ки ҳафт ғалати имлоию ҳафт китобатӣ, шаш ғалати имлоию ҳашт китобатӣ, панҷ ғалати имлоию нўҳ китобатӣ ё ҳашт ғалати имлоию шаш китобатӣ дошта бошад | 2 хол |
| Ба диктанте, ки ғалатҳояш аз миқдори ғалатҳои 2 хол зиёд бошад | 1 хол |

**Ёдоварӣ:**

1. Ҳангоми баҳогузорӣ қатъи назар аз гуногунии хатоҳои мавҷудаи диктант асосан, миқдори хатоҳои имлоӣ ба ҳисоб гирифта мешавад.

2. Агар миқдори ислоҳҳои дар диктант буда аз 5-то зиёд бошад , баҳо 1 хол паст карда мешавад.

**Эзоҳ**: Донишомўз кори хаттиро (дар диктант, баёни эҷодӣ ва иншо) мутлақо бехато нависад, аммо ҳусни хаташ ба талабот ҷавобгў набошад, дар натиҷа 1 хол паст карда мешавад.

**НАМУНАИ МАТНҲО БАРОИ ДИКТАНТ**

# ШОХАИ АРЧА

Ҷамол ба соати девории калон, ки ёздаҳ бор занг зад, нигоҳ карда, либосҳояшро кашиду ба рӯйи ҷогаҳаш хобид. Вай аз рӯйи одати ҳаршабаи худ ягон соат дар ҷогаҳ бедор хобида, роҳу равиши зиёд намудани истеҳсоли маҳсулоти дастгоҳи худро дар фабрикаи бофандагӣ ҷустуҷӯ менамуд. Аксар вақт ҳамин ҷустуҷӯи ватандӯстонааш муваффақият ҳосил мекард.

Аммо имшаб хаёли ё ба ҳамон шохаи арча банд буд, ки аз байни сӯзанбаргҳои он нури чароғи электирикӣ гузашта, ба девори хона гулҳо партофта буд. Ҷамол ба нутқи пуртаъсире тайёрӣ медид. Дам ба дам дафтарчаи худро кушода, фикрҳои нав ба навро дар он менавишт.

Дар хонаи дигар хаёли Назар ҳам, ки бо айби ҳаммактабаш Нодир аз амак ва падари худ коҳиши сахт дид, дар ҳамон шохаи арча банд буд. **(Р. Ҷалил). (**121 калима).

**ФАСЛИ ГАНДУМПАЗӢ**

Аз наззораи даштҳо, адирҳо, доманаҳои кӯҳсорон чашм ҳаловат мебарад, дил меболад. Онҳо дар ин фасли гандумпазӣ ҳама зарнигор шудаанд. Дар ҳама ҷониб ғаллазорҳои тиллоранг дар шӯълаи Офтоб медурахшанд. Гандуми расида гӯё аз гармии Офтоб шалпар шуда пинак раф­та, хӯшаҳои вазнини худро хам намудааст. Гоҳ—гоҳ насими сабукпарвози кӯҳистон бол афшонда, бо замзамаи латифи худ селаҳои гандумро азпинаки ширин бедор мекунад ва нозук—нозук алвонҷ дода мерақсонад, бӯйи диловези онро парешон намуда, ба димоғи даравгарон ва хирманкӯбон мерасонад. Дар ин фасли пурфайз суруди обшорон, чашмасорон, наҳру сойҳои шӯхи кӯҳӣ, ки дар дараҳо танинандоз аст ва хониши пурчаҳчаҳои кабкҳои дарӣ, ки гоҳ аз ин ҷо ва гоҳ аз он ҷо баланд мегардад, аҷаб нашъае дорад. Ба ин савтҳои тарабангез ва рӯҳнавоз таронаи "Майда"-хонии хирманкӯбон ҷӯр мегардад. ***(С.Улуғзода).*** *(126 калима.)*

**ҚАЛАМКАШ**

Бибиробиаи қаламкаши номӣ ва чевари таърифӣ чанд вақт боз бетоб буд. Рўз ба рўз ҳолаш бад мешуд. Тамоми хешовандон аз ў умедашонро канда буданд. Дигар барои ҳамаи онон равшан буд, ки ў дар миёнаҷои ҳавлӣ, дар сояи дарахти тути калони марворидак якта бўрё партофта, ба болои он якандозашро андохта, аз пагоҳ то бегоҳ дар чашмонаш айнак, дар дасташ бўрёчўб ба рўйи шоҳӣ ва сандуқҳои тахта ва чорсўи сабз, бунафш, зард ва пуштӣ - ба рўмол, сўзанӣ ва рӯҷоҳои одамон нақшҳо нахоҳад кашид. Дигар ин ҳунарманди номдор бо нақшу нигорҳои нав ба нав ихтироъкардаи худ, мардуми гирду атроф ва дуру наздикро моту мабҳут нахоҳад кард. Дигар занон, соҳибони тўю маъракаҳо рӯймол, сўзанӣ ва рӯҷоҳои худро барои нақшкашонӣ бардошта нахоҳанд омад. **(Ҳаким Карим).** (119 калима.)